**Rom. 12:4-16**

**“Dien. Dien in liefde.”**Andries Burger, GK Pinetown, 27 Mei 2018

Kinders – Vriend se liefde – Ma se versorging en liefde (Dawid en Jonatan). Jesus die beste... (Joh. 15:15)

As jy nie gesien het nie, hoe sal jy weet iemand het ŉ klip in die dam gegooi?

 Of, hoe sal jy weet iemand het nié ŉ klip in die dam gegooi nie?

As daar sulke ronde kringgolfies in die water is, dan weet jy iemand het ŉ klip ingegooi.

Maar as daar nie sulke golfies is nie, dan het hulle nie ŉ klip ingegooi nie. Dit is duidelik sigbaar.

Vandag kom ons by daardie deel van ŉ ware geestelike lewe waar jy duidelik kan sien of iemand ŉ ware geestelike lewe uitleef, of nie.

Onthou jy nog: ŉ Ware geestelike lewe is om God lief te hê met jou hele wese, en om die mense op jou lewenspad net so lief te hê as wat jy jouself het.

In Rom. 12 beskryf Paulus dit met vyf verhoudings. **(Lees Rom. 12:1-3)**

Oorgawe aan God (v.1)

Om God so te vertrou dat jy jou heeltemal aan Hom oorgee – jy gee jouself, en jou planne en jou drome – alles aan Hom oor. Jy bring nog jou kant, maar jy aanvaar dat Hy alles volgens sy wil laat gebeur.

Nie gelykvormig aan die sondige wêreld nie (v.2)

Jy laat God jou denke vernuwe sodat jy verander om nie meer gelykvormig te wees aan die wêreld nie, maar al meer die beeld van Jesus Christus uitstraal wat met sy Gees in jou lewe.

 Nugter selfbeeld – (v.3)

Jy dink nie meer te veel van jouself nie, jou selfbeeld is nie meer onder die invloed van die wêreld of onder die invloed van jou eie sondige natuur nie. Jy dink nugter oor jouself, onder die invloed van die Heilige Gees. Dink oor jouself soos wat God oor jou dink – en dit vind jy in sy Woord, en by ander gelowiges wat jou herinner aan God se grootheid teenoor jou kleinheid, en God se liefde en opoffering omdat jy so spesiaal is vir Hom.

Hierdie drie verhoudings is nie onsigbaar nie, maar dit is nie altyd helder en duidelik nie.

Maar wanner hierdie verhoudings gesond is, dan is die effek daarvan duidelik sigbaar in

die manier waarop iemand met ander mense omgaan.

En dis die vierde en vyfde verhoudings van ŉ ware geestelike lewe

Om ander gelowiges met jou gawes te bedien en in liefde te dien (ons fokus vandag), en

om in jou verhouding met ongelowiges en vyande die kwaad met die goeie te oorwin (waarby ons beplan om volgende week by stil te staan.)

Sonder oorgawe aan God is ŉ mens se eie oogmerke en begeertes en vrese aanhoudend in die pad van liefdesdiens aan ander.

Daar sal altyd maar net ander prioriteite in so iemand se lewe wees wat belangriker sal wees as om na ander te luister, om iemand te help, om te deel in iemand se hartseer of selfs vreugde.

So iemand se diens in die gemeente sal skitter in afwesigheid of in sporadiese onbetroubaarheid.

Wanneer iemand nog te gelykvormig is aan die wêreld, wanneer sy lewe en tydsindeling en gejaagdheid en soeke na eie vermaak en genot nog maar dieselfde is as ongelowiges in ŉ sondige wêreld,

sal dit duidelik sigbaar wees in ŉ gebrek aan diens in die gemeente (net te besig!), of die oppervlakkigheid, of die saaklike harteloosheid as hy wel iets doen.

Wanneer iemand te veel van haarself dink, of dit nou in verwaande, meerderwaardige, selfvoldaanheid is of in selfbewuste, minderwaardigheid – as sy te veel op haarself fokus

sal daar altyd maar ŉ terughoudendheid wees en haar diens sal geen vreugde en liefde en opregtheid uitstraal nie.

Maar as hierdie drie verhoudings gesond is

dan sal die Here se genade en sy liefde soos ŉ springgety oorspoel in liefdesdiens aan ander, veral ander gelowiges. Dit is wat Paulus ons wil leer.

Dan is dit nie iets wat jy doen omdat jy móét, of omdat dit jou verantwoordelikheid is nie – dit ook ja, maar die ware dryfveer is die uitwerking van jou Verhouding met God.

Dra ŉ perskeboom perskes omdat hy moet? Of dalk omdat dit sy verantwoordelikheid is?

Nee perskebome dra perskes wat dit is die natuur van ŉ perskeboom om vrugte te dra, en spesifiek perske vrugte. Dit kan nie anders nie...

Netso is die aard, die natuur van ŉ gesonde ware geestelike lewe om vrug van liefdesdiens te dra.

As ŉ perskeboom nie perskes dra nie, dan is daar fout.

As ŉ gelowige nie ander gelowiges in liefde bedien met die gawes, die talente, die vermoëns wat die Here in genade gee nie, dan is daar fout.

Nie fout met te min tyd, of skaam wees nie – ŉ geestelike fout.

 Dan is oorgawe en gelykvormigheid en self-fokus ŉ probleem.

Waarom? Hoe sou mens dit aanspreek?

 Paulus begin daarby in Rom. 12:1 – “op grond van die groot ontferming van God...”

Eers wanneer jy die geweldige ontferming van God vir jou besef, en in die mate waartoe jy dit besef,

sal jy oorgee en op Hom fokus en sal jou prioriteite en fokus en verander want die Heilige Gees verander jou om al meer gelykvormig te word aan Jesus Christus. (2 Kor. 3:18).

Hoe lyk ŉ ware geestelike lewe teenoor ander gelowiges?

**<<Lees Rom. 12:4-16>>**

Ek wil die gedeelte in een sin opsom en dan kortlike ingaan op elke deel van die sin:

Iemand met ŉ ware geestelike lewe:

 Dien ander gelowiges,

 met die gawes wat God gee,

 in liefde en volhardende geesdriftigheid

 sonder eiewilligheid.

**Dien ander gelowiges**

Paulus, en deur hom die Heilige Gees wat self God is, beskryf ons wat saam as gelowiges in die gemeente is as ŉ liggaam – die liggaam van Christus.

Dink maar hoe die verskillende organe en ledemate van jou liggaam saamwerk en mekaar help sodat die liggaam gesond is en in vreugde kan lewe.

Wanneer enige van ŉ mens se liggaamsdele, soos ŉ nier, of skildklier of pankreas, nie die rol vervul waarvoor dit in die liggaam is nie, dan gaan dit nie goed met daardie liggaam nie. Die liggaam is siek en kan selfs doodgaan.

So is dit ook met hierdie gemeente – as enigeen van ons nie die rol vervul waarvoor die Here ons elkeen hier bymekaar gebring het nie,

 dan kan die gemeente nie die werk doen waarvoor die Here ons roep nie,

 dan is die gemeente siek en kan dit selfs doodgaan.

Paulus pleit by jou en my, en daarom pleit ek by jou en ons bymekaar –

 “op grond van God se groot ontferming oor jou”:

dien die gemeente, werk in die gemeente met die gawes wat die Here vir jou gegee het.

Dien ander gelowiges **met die gawes wat God gee**

God gee aan élkeen ŉ gawe, ŉ geskenk, iets wat jy in die gemeente moet doen, waarmee jy in die liggaam van Christus, in die gemeente moet werk.

Om te dink dat jy nie iets gekry het waarmee jy die gemeente moet bedien nie, is om te sê die Bybel lieg. Daar staan dit mos duidelik in v. 6 dat God aan elkeen gee.

Die lysie wat Paulus hier noem is nie bedoel om ŉ volledige lys van gawes te wees nie.

Op ander plekke soos 1 Kor. 12 gee hy ŉ ander lysie wat wel gedeeltelik oorvleuel.

Hy gee die lysie sodat ons kan verstaan wat hy bedoel met gawes. Natuurlik is hierdie wel spesifieke gawes wat party van ons ontvang het en moet gebruik, maar daar is ook ander wat nie eens in die Bybel gelys word nie.

Sy fokus is nie op die lysie self nie, sy fokus is nie dat jy akkuraat moet wees in die identifisering van wat dit is wat jy kan bydra nie.

Sy fokus is dat jy dit wat jy kan doen, dit wat jy ontvang het, wat dit ook al mog wees, dat jy dit in die gemeente sal gebruik om die gemeente daarmee te bedien.

Wonder jy wat dit is wat jy kan en behoort te doen?

 Jy kan dit van ten minste drie kante af ondersoek.

Ondersoek jouself: dink wat is vir jou maklik waarmee ander mense sukkel, wat doen jy graag? Party hou daarvan om met goeters te werk en ander eerder met mense. Party sukkel en wil nie ŉ lekkende kraan regmaak nie en vir ander is dit weer tjop-tjop. Party sien nie kans om met iemand te praat wat hartseer is nie, en vir ander is dit juis ŉ vreugdevoorreg.

Ondersoek die gemeente: wees deel wanneer die gemeente bymekaar kom, en luister dan, let op en hoor, sien waar is daar ŉ behoefte? Wat het die gemeente nodig, wat loop skeef, waar is hulp of diens nodig. Is dit met die dinge soos dakke en mure en hekke en projektors en luidsprekers, is dit kitaar of klawerbord of orrel, is dit met gebede of moed in praat, is dit karre wat breek, is dit werk soek of kosmaak?

Ondersoek die Bybel om daaruit te sien wat die standaard opdragte is aan elke gelowige. Om mekaar moed in te praat en te herinner aan die Here, om te vertel hoe jy die Here in jou lewe leer ken het en wat Hy vir jou beteken (getuig).

Gesels met ander gelowiges in die gemeente oor al hierdie drie dinge, en gesels veral met die Heilige Gees daaroor.

As jy getrou bly soek en mooi luister sal jy die Here sy leiding duidelik ontvang. Maar onthou –

Oorgawe aan God, nie soek dit wat vir die wêreld belangrik lyk nie, en nie te veel-of te min- van jouself dink nie...

En werk dan in die gemeente – maar op die regte manier...

Dien ander gelowiges, met die gawes wat God gee, **in liefde**

Luister weer na watter woorde die manier beskryf waarmee ons moet dien:

In lyn met die geloof, Sonder bybedoelings, Met toewyding, Blymoedig, Opreg, Met hartlike broederliefde, Met eerbied vir mekaar, Eensgesind, Nederig

Wát ons doen is natuurlik belangrik, want elkeen moet doen wat God vir jou spesifiek gegee het om in die gemeente te doen.

 Maar netso, en dalk belangriker is die manier waarop ons dit doen.

Wanneer jy kos gee vir iemand – gee jy kos, of gebruik jy kos om Jesus se liefdevolle versorging te deel? Wat sal hulle onthou – die kos en die saaklike afsydigheid, of die liefde?

Wanneer jy help om die klankstelsel in die erediens te laat werk – is jy besig met klank of ondersteun jy die verkondiging van die blye evangelie van God se liefde?

Wanneer jy iemand herinner dat God krag en uitkoms gee al is die lewe hóe donker – wat hoor hulle? Jou afstand of jou liefdevolle nabyheid?

Wat ons doen en gee en werk is baie belangrik, maar onthou dat daar iets, of liewer Iemand baie belangriker is daaragter.

Op baie verskillende maniere is ons besig om eintlik maar Jesus Christus aan mekaar te bedien en daarom moet ons dit op so ŉ manier doen dat dit Hy is wat ontvang word.

Dien ander gelowiges, met die gawes wat God gee, in liefde **en volhardende geesdriftigheid sonder eiewilligheid.**

v.11 sê ons moet nie verslap in toewyding nie maar moet geesdriftig bly.

Dit gebeur so baie dat ons gee of dien vir ŉ ruk en dan uitsak.

Natuurlik is daar tye wat jy meer kan dien en weer tye wat jy nie kan nie. Dis natuurlik soos die seisoene in die natuur. Maar pas op dat die winter van niks dien nie ;n gewoonte word nie.

Ek het al gehoor dat gelowiges vir my sê dat hulle baie gedoen het vroeër, en dat dit nou iemand anders se beurt is.

Waar in die Bybel kry mens dit? Dit is nie Bybels nie, dit pas nie by ŉ ware geestelike lewe nie, soos God nie opgehou het nie, so moet sy kinders ook nie moeg word en uitsak nie.

Die woord vir geesdriftig bedoel letterlik om “kokend in die Gees te wees” warm, dinamies, borrellend soos kokende water wat ronddans in die pot. Ywerig en opgewonde.

En nie eiewillig nie (v.16) – Dit slaan weer terug na te veel van jouself en jou opinie dink, nie hoogmoedig en beterweterig nie, nie te veel te sê hê oor hoe ander dien nie, of om te puntenerig te wees oor hou jy dien of hoe jou diens ontvang word nie.

En altyd, altyd en aanhoudend in gesprek met God (v. 12)

 Hy gee die gawes, die geleentheid om dit te gebruik, en ook die vrug daarvan

 soos en wanneer Hy wil.

Ons liefde vir mekaar kan nie maar daarby bly dat ons so nou-en-dan saam in hierdie selfde lokaal sit, sing, bid en na die Woord se uitleg luister, om daarna dadelik uitmekaar te spat nie.

Ons diens aan mekaar kan nie net die gee van kos en hulp wees wanneer dit nodig is en al amper te laat is nie sonder ŉ verhouding van broederliefde nie.

Om lidmaat van die gemeente, van die liggaam van Christus te wees is nie om so nou-en-dan , of selfs baie gereeld, erediens by te woon nie – dit is ŉ besoeker.

Lid wees van Jesus se liggaam is om ander in die liggaam in liefde te dien.

Nie omdat jy moet of self kan nie:

God het Homself in Christus reeds met jou versoen, Hy het sy Gees gegee om jou nou reeds te laat deel in Christus wat in jou is.

Soos Hy ons reeds lief gehad het en steeds liefhet, so en daaruit moet ons mekaar lief hê?

Hoe het Hy ons liefgehad – deur in liefde en oorgawe te dien. Ek het nie gekom om gedien te word nie, maar om te dien, het Hy gesê. (Mark. 10:45)

Op grond van die groot ontferming van God doen ek, soos Paulus, ŉ beroep op julle:

Gee julleself in vertroue oor aan God,

Moenie gelykvormig word aan die sondige wêreld nie, maar laat God julle verander deur julle denke te vernuwe,

 Moenie te veel van jouself dink nie, maar dink van jouself soos wat God van jou dink.

En dan sal sy liefde in jou oorloop en jy

 ander gelowiges, die liggaam van Christus, sal dien,

 met die gawes wat God gee,

 in liefde en volhardende geesdriftigheid

 sonder eiewilligheid.

Amen